**ДАР РАЂАЊА – ДАР БОЖИЈИ**

*Ево нашљедства од Господа:*

*д‌јеца, пород је дар од њега* (Пс. 126, 3)

Свезнајући Господ, имајући увек у виду наше несавршености и слабости, благоизволео је дати савршене лекове свима који су се одважили на мукотрпну борбу са својим страстима. Увек и за свакога Он, Троједини Творац, проналази начина да издејствује спасење – једини и главни циљ овоземаљског битисања; и данас као и јуче, правовремено, мени и теби, без обзира на звање, али уз моје и твоје одазвање душе – пристанак слободне воље. И за монаха и за мирјанина спасење бива, различитим стазама вођени, доспевају до истог циља.

 *Зашто је рађање дар?*

 Свагда се сећајући свог смртнога пријатеља, човека, упутио је Господ своја створења једно на друго, мушко и женско, баш као с почетка стварања света. Човек сада има друга, сапутника и сарадника у делу спасења. Благослов Господњи је човеково биће ставио испред других својих бића, дајући му власт над свиме што постоји: „Рађајте се и множите се и напуните земљу, и све звери земаљске и све рибе морске нека вас се боје и плаше, све је предано у ваше руке“ (1 Мој. 1, 28). Осим такве власти, они који су се, слушајући Господњу заповест, изродили и умножили, сада имају власт и над својом децом која, ако родитељи живе богоугодно, својим врлинским учитељима су послушна и служе њима, друштву и својој родној груди на понос. Подајући ваљан пример својој деци, кротећи у њима прве пројаве пале људске природе, човек и сам учествује у обликовању васељене. Заиста, последице таквог делања су далекосежне. На тај начин читава историја једнога народа бива измењена, човечанство бројчано и духовно обновљено и препорођено.

 У Тумачењу књиге Постања видимо да је потомство у деци велика утеха надолазећој смртности људскога рода. Због тога је и човекољубиви Бог, ублажујући жестину казне прародитељског греха и уклањајући страшну образину смрти, даровао потомство у деци, најављујући тиме слику васкрсења, и уређујући да се на место палих подижу други. Када дакле примамо ма какав дар (а дечије душе дате нам на старање велики су дар), веома је важно заблагодарити Богу и то не тако да на речима остане сва наша благодарност, већ да делатно покажемо исту, кроз испуњавање своје дужности у послушању, усмеравајући цело наше биће и бића наше деце ка ономе: „ Да буде воља Твоја.“ У Светоме Писму само ће нам се казати шта је то воља Божија. Неопходно је да родитељ у свему подражава Христа и његов васпитни метод на земљи, а несумњиво је да ће дете, видећи то, бити зауздано, кротко, подражавајући затим свог родитеља. Да би све кренуло у добром правцу, потребно је да постоји одређени поредак. Сваки има свога господара и по њему се познаје слуга, онога је слуга кога господара и владара служи. Муж да следи за Христом, жена за мужем, а деца за својим родитељима. То видимо у Првој посланици Коринћанима Светог Апостола Павла где стоји да је свакоме мужу Глава Христос, а муж је глава жени, а Бог је глава Христу. Увиђамо да одређена улога има своје првенство у односу на другу: јер није муж од жене него је жена од мужа. Но,исто тако је и муж кроз жену тј. Жена служи за рађање човека, али то се тајинство одиграва само уз помоћ мужа. Господ је сам установио поредак у односима између мужа и жене и сваки испуњавајући своје треба да се повинује ономе изнад њега. Исто тако, родитељима је дата власт над својом децом, но није довољно господарити а не прихватати се својих послушања. Господ нас учи томе. У Јеванђељу се мало говори о детињству нашега Господа, али и то мало веома је поучно. Тако Јеванђелист Лука пише о дванаестогодишњем Исусу: „И сиђе са њима и дође у Назарет; и бјеше им послушан“ (Лк. 2, 51). Он дакле наглашава послушност Његовим земаљским родитељима. Даље, апостол Павле пише о одраслом Исусу: „Унизио је Себе и био послушан до смрти и то до смрти на крсту“ (Флп. 2, 8). Од те послушности зависи спасење света: „ Јер као што кроз непослушност једнога човјека посташе многи грјешни,тако ће и кроз послушност једнога постати многи праведни“ (Рим. 5, 19).

Имајући пред собом пример крајње понизности и послушности, на коначном судишту муж и жена неће имати изговора,тачније исти неће бити допуштени. Овде смо на свету да ако пожелимо да будемо велики пред Богом, будемо на корист својим ближњима, а шта је већа корист од тога да другога приведемо спасењу, мењајући не њега већ себе, смирењем и трпљењем. Рече Господ: „Трпљењем спасавајте душе своје“ (Лк. 21, 19); и „Ко претрпи до краја, тај ће спасти“ (Мт. 10, 22). Антихришћански образован свет нам пак саветује супротно јер за њега је служење другом је само знак слабости.

 Да је лако бити другачији међу свима који су исти – наравно да није, али је исправно и у сагласности са оним што Господ жели, а то је да га следимо, да га по могућности и што чешће подражавамо. Да будемо више Христолики. Да добрим мислима и добрим делима хранимо душе наше и душе наше деце. Да кад они изађу у свет и њихова наступи борба, да ако је могуће, мање мука имају и мање рана задобију него ми, и да следовање за свиме што је добро њима буде природно а никако несношљиво, као нешто што је превазиђено и застарело.

У погледу васпитања свога милог чеда, чија је душа још увек мека као восак, родитељи морају ставити превасходно дечију душу изнад тела и на том пољу, на тој њиви једномислено и благовремено делати, земљу док је мека обрађивати, те да семе падне на земљу добру и да да добар род, род који напредује и расте. Благослов Господњи бива на таквим породицама. Свако задовољство и благостање они заиста осећају већ у овом привременом животу. У супротном, родитељи који због сопственог немара и лењости, не труде се да их правилно васпитавају и да у њима искорењују оно лоше, постају духовне убице своје деце те ће и сами бити погубљени. Читаве генерације које следе за њима носиће проклетство уместо благослова.

Треба да се подсетимо како има и таквих бездетних супружника који су без обзира на величину и тежину свога крста благодарни Богу,не ропћу и труде се у свему као и они који имају децу. Према томе, драги родитељи, када започнете своје дело спасења,имајте на уму шта сте примили у овом свету,и умножавајте таланте. Плодови ваших напора познаваће се у коначници; у старости и немоћи кад буде имао ко да брине о вама. Поштоваће вас и биће вам захвални јер сте им добар савет дали и неће заборавити своје обавезе према својим старатељима. Ви то можда нећете захтевати од њих, али ће то следствено тако бити.

 *На који начин се спасава човек кроз своју породицу?*

Од искона у Хришћана је воља да ишту најпре царства небескога. Како досегнути данас до њега? Многи помињу како су се времена променила и да је то тешко мирјанину. Ипак, савремен живот захтева савремене методе, тако да се природи људској склоној паду, нађе нека подршка. Та подршка је управо породица, која снисходи сваком члану породице и даје му ветар у леђа за свако напредовање, подржавајући оно што је добро а одбацујући оно што је лоше. Човек обремењен свим својим слабостима заклецао би под теретом истих да му није друга да заједно чине све у славу Божију. Муж и жена су једно тело и све деле, све осећају и све подносе драговољно, један за другог. Исто тако, марљиво раде на томе да своје душе и душе своје деце припреме за вечност, да би тамо примили своју плату. „Добро васпитање доноси плату – ако људи остану у вери и љубави и у светињи“ (1.Тим.2,15).

Вековима је Србин са благом датим му на зајам у земаљском животу, управљао мудро, вредност истог је умножавао и враћао Ономе Који му је уделио. Никада се то није мењало, нити су се, како веле неуки, времена мењала. Ми, који ходимо за Господом нашим Исусом Христом ка вечној отаџбини и домовини, знамо да се царство Божије у срцу човековом осваја – наравно уз свакојаке напоре и труд. У заједници сваки напор који се чини из љубави према другом не може се заправо назвати напором. На тај начин спасење бива доступно и на дохват руке сваком мирјанину.

Ко буде имао љубави према другима, тај је највећу врлину стекао. Приступивши Исусу,законик га је питао: „Која је највећа од свих заповести?“ Исус му је одговорио: „Љуби Господа Бога свог свим срцем својим и свом душом својом, и свом мишљу својом. Ово је прва и највећа заповест. А друга је као и ова: Љуби ближњег свог као самог себе. Нема веће заповести од ових“ (Мк.12; 28-31). Љубећи ближњег, ми љубимо и поштујемо Бога. Највише љубимо другога молећи се за њега и чинећи све за његово спасење. А све што другоме чинимо, ми као да чинимо самоме Богу. Такође, сазнавајући сопствене слабости кроз другог човека, човек ступа у борбу са њима и ту је почетак нашега спасења. У оквиру породице, свака слабост, порок и страст лакше се лечи.

У породици бива и много искушења и сваки од нас мора да буде испитан кроз њих. Она нас уче да љубав мора да буде пламена, да се разбукти у нама жеља да онај други буде бољи – бољи човек. Ми састрадавамо са њим, његовим ранама,његовим слабостима и патњама. Он се мучи, њега боли а нас исто тако боли што се он мучи. Што га то тишти,та његова несавршеност. Ми све од себе дајемо да пронађемо њему лека и спаса. Идемо на крај света да бисмо то учинили,али тада схватамо да тај лек се не налази на земљи,не где је све потрошно и непостојано. Ето тако је устројио Наш Бог,да се кроз другога,кроз своје милосрђе,саосећање према њему спасавамо јер гајећи таква осећања жена према мужу и муж према жени, потврђују деци да то тако треба и показују им како и они да чине за друге. Тако срећа у тој породици нараста као какав квасац и шири свој делокруг и ван граница породице. Таква љубав прелази и на друге људе који то осећају такође и имају поштовања према породицама у којима владају мир и слога. Оне су на добром гласу и држе одређени положај у друштву и углед. Осим тога, оно што је најважније благослов Господњи силази на њихово потомство јер уместо безакоња и греха умножава се свака врлина. Деца бивају боља од својих родитеља, а њихова деца још боља и тако у недоглед.

Где грешимо, зашто се све мање одлучујемо да живимо како Бог заповеда – да се кроз рађање и васпитавање деце спасавамо? Зашто девојке нису припремљене за улогу жене и мајке; а момци да буду мужеви и очеви?

 Ево браћо и сестре једног одломка из часописа *Србадија* из 1881. године, који саветује и учи родитеље побожном васпитању а нарочито мајке, Српкиње, Хришћанке, и објашњава нам шта је то труло у нашему друштву:

 „Народ српски много греши, јер не уме да васпита децу своју. И с тога бива,као што се сваки може уверити: Прво, да се народ српски слабо множи, и друго, и што се умножи, то не добије добар правац у домаћем васпитању, и онда треће, тај наш млади нараштај нити је добар и користан задругар,нити грађанин.

 У нас уопште бива тако, да човек мора да иде за послом својим, па је у кући готово гост, и с тога домаћин као отац нема ни времена да пази на децу своју и да их он васпита, те тако бива да васпитање деце пада чисто на матер. Али шта бива: мајка је кућевним послом, а на селу и пољским одвише обремењена, па није у стању да се достојно забавља са својим малим дететом, као што природа од ње иште. Но и што би могла добити времена да умешно и разумно проведе с дететом својим, не зна и не уме да врши ту природну дужност своју. Не зна ,да, јер није имала прилике да види то од мајке своје, како се деца уредно и природно васпитавају. Те тако и она тако поступа са децом својом, као што је видела од мајке своје или као што види да и њене друге раде.

 Познај то, Србине, да у нас порасту деца већином без сваког васпитања; Или ако им се што случајно прилепи у детињству, па било то добро или изопачено, то им је накит васпитања. Признај , да у нас има мало жена, које су се достојно спремиле за опредељење своје, на име за домаћицу и за мајку, па онда не чуди се, ако опада и пропада домаћинство код невеште домаћице.

 По варошима настојавају мајке да што пре девојку удоме, а нису је никаквом домаћем раду научиле, те тако бива да оне постану домаћице, па брзо и матере; Постају то, за што нису прибавиле ни мало знања и вештине, па се и саме нађу у чуду. Ето познај с чега српско домаћинство страда , па с чега и деца морају да страдају.

 Поред неге чисте,искључиво телесне, нема мајка никакве бриге за нејако детенце своје. Али чим почну избијати зуби, отварају се двери душевног живота и онда настаје мајци брига да пази на детенце своје. Већ у шестом месецу научи се дете да разликује поглед, речи, особито глас и гласоудар околине своје, па и саме знаке. И онда већ почиње да разбира озбиљност од пријатности, миловање од претње; И онда се већ опазити даје, да дете назире разумевати шта сме и шта не сме да ради. Кад би српска мајка разумевала да је ово знаменито доба; да је сад време да се дете отпочне навикавати на све што је добро, право и савесно, па да то после чини из слободне воље, она би сад гледала ,како ће детенце своје да навикне на ове врлине; кад би српска мајка знала, да је сад доба да не допусти да се у детету укорени изопачена навика, она му не би допустила, да се развија у њему самовоља, па да јој она угађа, јер би уверена била да је после мучно искоренити изопаченост. Разумна мајка брижљиво би пазила, да сваку ћудљивост, јогунство, тврдоглавство, закерање у детету својем пресече и чврсто и постојано да уништи. А напротив разумна би мајка све оно што је приметила на детету да је добро и уредно, с радошћу неговала и са одобравањем пратила. Али на жалост баш то бива код Српкиње: она сама постави темељ изопачености детету својему, давајући му доказе љубави своје, кад му угађа, да се испуни свака воља његова. Дакле сама Српкиња даје друштву људском изопаченог грађанина.

 Познај Србине да је ово немарљивост наша, и да овим сами себи стварамо пропаст, када не чинимо никаква корака к побољшању домаћега васпитања. А познај, Србине, да зависи од разумне љубави мајчине, од њенога знања, од њенога настојавања и умешности, да јој се дете развије душевно и телесно, па да не постане тупо,тврдоглаво, упорно, самовољно , ћудљиво и дивље. Да, познај, Србине, откуд постају деца изопачена и занемарена; увери се да постају у ономе домаћинству, где је мајка незадовољна, где мајка тражи да се кити , на децу и не гледа, или где је у домаћинству неслога и раздор. И онде бивају деца неморална и изопачена, где родитељи не пазе шта ће говорити пред децом својом; када пред децом на име говоре неучтиве,скаредне , срамне и безобразне речи.

 Само мајка је у стању да упути дете своје да оно поштује старије, да истину говори, да љуби истину, да одржи чистоћу савести, да свакоме гледа у очи, да ју дете послуша на њен миг и да учини шта она хоће. И оцу и мајци савет је да не чине неправду деци својој, јер их ништа толико не може да изопачи,као неправда која им се учини. Да из љубави казне децу своју, када би их морали казнити за иступе, а не из љутине и освете, што су их увредила или их нису послушала. Србине! Имај сажаљења над невином децом и пази шта ћеш говорити и радити пред њима; Пази да их не отрујеш страстима и пороцима својим, јер ћеш ти бити творац несреће њихове.“ *(крај цитата)*

 Осим личне несреће својих синова и кћери, својим немаром родитељ подиже буну против Бога и себи и својем потомству намеће проклетство у привременом, али и у вечном животу.

*Које су то препреке при формирању здраве породице а које утичу и на рађање деце?*

 У данашње време човек се чешће опредељује за лични комодитет, комфор, наравно, јер је тако лакше његовом егоизму. Мањина бира да крене за Христом и следи вредности које је Он донео у свет. Па тако, мајке се све ређе одлучују да рађају децу,да их подижу и васпитавају у свакој добродетељи. Оне своје душе не украшавају врлинама, већ бирају да украшавају тело и мисле само о телесном. Роде једно,евентуално двоје деце и то им је терет. Јер тешко је бринути о детету кад и о себи треба бринути и себи угађати. А мушкарци, непознајући законе Божије, не саветују жене своје како треба радити и тако дом свој не могу устројити, нити деци узор ваљан бити и имати од њих поштовање. Као такви муж и жена не могу да буду својој деци никакав ауторитет. Или ако буду, то је док су деца још мала и неупрљаних душа везана страхом да их родитељ не одбаци уколико учине нешто лоше. Али шта бива кад оно одрасте и схвати да га родитељ неће одбацити ма шта урадио? Користи ту родитељску назовиљубав и окреће се против свог родитеља.

 Друга крајност је многодетство. Људи који желе много деце и раде на томе да су они као породица само бројчано а не и духовно јачи не схватају суштину: смирити се и задобити врлине живећи за другога, жртвујући себе; то могу постићи и бездетни супружници. Један мудрац је тако рекао: „Не пожели мноштво деце некорисне, ако на њима нема страха Господњег; и не чезни за њиховим мноштвом; јер је боље један него хиљада, и да умреш бездетан, него да имаш децу безбожну; и бољи је један који чини вољу Господњу него небројени безбожници“ (Прем.Сир. 16, 1-3).

Свакаквих опредељења има, те се жене неретко определе и да не рађају (иако су за то способне) или да пак убију своје дете док је оно још у њиховој утроби. Такве жене живе у својим еманципацијама, магли и заблудама да су оне те које имају права да одлучују шта ће урадити са својим телом, а не знају да је оно храм Божији, сместиште наше душе. После их стижу разне болести, понајвише женске, и да ли им тада бива јасније?

 Савремену жену то не дотиче јер је њој сада све дозвољено. Сетимо се само какав је положај у друштву жена раније имала, од ратова па надаље, док јој свет није продао душегубна убеђења…

 О томе какве су биле Српкиње у време ратно, говори то са којим су мукама биле обремењене и као жене и као мајке и као снаје и Бог зна колико улога су морале да прихвате на себе и све да испоштују и свима да се потчине. И опет су рађале и трпеле и свему се надале. Тад су и услови били никакви, браћо и сестре, никакви! А данас само што се човек не храни птичјим млеком. Другачији су разлози пада наталитета тад постојали. Мушко је умирало у рату, куће се затварале на тај начин; владале су епидемије и односиле животе. А данас влада другачија епидемија – епидемија егоизма,таштине и среброљубља. Зато породица као основна ћелија људског друштва страда. Зато нам и деца страдају. Држава страда. Љубећи земаљско не можемо љубити вечно и непролазно.

 Ево како су некада деца ледала свога родитеља и каквим су приликама живеле и рађале Српкиње: Раније се знало, постојало је одређњно страхопоштовање према родитељима, посебно према оцу. Тада је мајка својим примером, будући и сама патријахално васпитана, придавала тако нарочит значај мушке фигуре у пороодици. Она је била задужена за љубав, благост и нежност, и таква своја осећања несметано је испољавала само према својој деци. Није гледала на економске прилике које су биле лоше, на неизвесну будућност, нити је себе у трудноћи чувала и лишавала неког рада, нити ју је ко питао. Радила је све послове по кући и њиви до самога порођаја. Уместо лекара и стручне медицинске помоћи, порођају је присуствовала и помагала старија и вешта жена, бабица.

 Данас све услове жена има да буде мајка – да јој посао васпитања буде олакшан, и други јој је положај у друштву, има сав углед који је тражила и сва права,али на достојанство и част које јој је Господ дао је заборавила. Навикавају је полако на то да мајка треба да буде што даље од своје куће,свог мужа и деце. Да навуче панталоне и да буде негде још само један помоћни пар руку. Лукаво дошаптавају и ласкају жени (као некада змија Еви), како јој они могу дати боље место него што јој је сам Створитељ припремио. Тако се данашње девојке теже одлучују за брак и мајчинство а радије уче високе школе. Живе лагодно,светски, док њихово време одмиче. У таквим животима нема места за још некога.

 Некада је мушкарац обављао послове,путовао, доносио све важне одлуке. Антихришћански поредак у свету изменио је и заменио улоге мушкарца и жене; тако жени више није неопходан мушкарац,она сад све обавља сама. Уместо да за свој највећи успех сматра ако се остварила као нечија жена и као мајка, она тражи признање о својој вредности ван породице – у свету. Некада кућевна, брижна помоћница и саветница, „чувар породичног угледа, симбол штедљивости, умереног начина живота“, васпитач своје деце, њихово скровиште и утеха а данас тек школована глава неприпремљена за породичан живот. Неспремна да се жртвује, да се скруши, да се повинује из љубави. Заправо, неспремна да воли. Раније би танана и фина женска личност интуитивно и понизно, са пуно трпљења и љубави обављала своју улогу жене и мајке, а сада то чини грубо, неизаинтересовано, као да има какав терет натоварен на плећа. Никакву дужност и одговорност не осећа. Не види смисао своје улоге, не признаје га. А то је што неће да живи како Бог заповеда.

 Ако је пак изродила децу другима их поверава на старање – она се чак и не запита где њено дете проводи своје време нити кога бира за њихове учитеље. Важно јој је да дете није поред ње, да она може да чини шта јој драго, да има слободу као некада кад је била девојка. Након што дете дође својој кући, мајку опет замењују други саветници: телефони, теливизија и интернет. Деца су нам тако препуштена сами себи, а тад су незаштићена и подводљива.

*Шта се то променило у друштву и од када?*

 Након Балканских и Светских ратова доста тога се променило што ће даље утицати на разграђивање традиционалних српских породица,на пад наталитета, духовно и морално уништавање Срба. Променио се бројчани однос мушкараца и жена; село је доживело демографску и материјалну пропаст и то се од тад одржава тако. Руинирана је земљорадња и сточарство – основна делатност српске сеоске породице. Тада су те породице биле вишечлане,са много деце, много помоћи у кући. Просто, такав начин живота изискивао је да своје чланове оформи као радну снагу и да од њих начини добре људе, добре задругаре,супружнике, очеве и мајке припремајући их на сваку жртву, сваку одговорност у оквиру својих породица. Управо из таквих сеоских породица, у којима су деца била задојена вером, а притом вредна и способна, рађали су се људи храбри, спремни на свако чојство и јунаштво. Мука је ипак натерала сељаке да пређу у велике градове. И дан-данас представници власти као да настављају посао комуниста, наших непријатеља и упропаститеља – не само да не раде на обнови сеоских домаћинстава и сеоске породице, већ својим поступцима чине да иста и нестају. Људи у градовима воде другачији живот. Ужурбаност, хитање да се дође до неке зараде и породици обезбеди пристојан живот чине то да срце охладни за веру а глава постаје неразумна и људи неблагодарни. Оно мало сељака и даље производи храну, мучи се, а људи у градовима је једу и ропћу и незадовољни су. Ишту лепо одело и забаву. Такво духовно стање људи чини да свака следећа генерација буде назаднија,премда многи мисле супротно. Стога бива да се ништа нарочито и не мења у нашем народу; полако али сигурно нестаје наше људство и излазимо пред друге сада погнуте главе, постиђени, јер смо својим егоизмом лишили себе сваког добра – и привременог и вечног. Лишили смо себе задовољства да гледамо, испуњавајући сваку своју одговорност пред Богом, како наша деца расту у добре и часне људе,поштене, пуне наде, љубави према свима, родољубиве, храбре, спремне сваког часа да живот дају за крст часни и слободу златну. Сада је то родољубље угашено у српским срцима, сва нам је одбрана родне груде у додворавању другима – светским силама.

 Човеков непријатељ се увукао у све сегменте друштвеног живота – у институције, у школе, здравство, судство, привреду, одбрану наше земље – циљано уништавајући све пред собом, радећи против српске породице, и на тај начин против српске државе. При томе, кулминирајуће незадовољство наших људи потлачених шачицом оних који су своје душе продали, прераста у одлив мозгова, па тако млади одлазе у друге земље у потрази за слађом кором хлеба. Школе више нису васпитно-образовне установе јер више нити васпитавају нити образују човека какав треба да буде. Смисао школа је како је горе речено да деца проводе више сати ван родитељске куће са људима који се само називају учитељима (а како може бити учитељ онај који ни себе није научио?). Здравство ради супротно од онога што би требало. Лекари убијају децу у мајчиним утробама и такво убиство је легализовано. С друге стране, говоре о некаквом планирању породице,вантелесном зачећу и тако Бога избацују из својих живота. Деци се дају медицинска средства недовољно испитана или са таквим нежељеним дејствима да се човек запита да ли уопште дати такво нешто детету. Таква је ситуација јер смо се много огрешили о Бога. Превише је развода – занемарује се сопствена породица,срећа се тражи на другим местима. Деца страдају,постају оштећена. Ускраћена за љубав својих родитеља док су исти обузети својим потребама. Многе деморалише оваква тужна слика Србије. Веле, не желе да роде децу у тим околностима. Па ево интересантних података да је у Србији 2017. године, само шест општина (од 169), имало позитиван природан прираштај; а у 2023. години број живорођене деце износио је 61.052, док је број умрлих био 97.081 лице. Смањује се српски народ, није далеко од онога: „Сви ће Срби стати испод једне шљиве“. Наше место, тј. места наше деце попуњавају странци и инославни. Можемо само да претпоставимо шта ће из тога проистећи.

„Савремени човек се све више плаши прекобројних уста која ће појести његово парче. Раније су се у разним државама уводили специјални порези с циљем повећања наталитета. На пример, у совјетско време, постојао је порез на неожењене, самце и грађане са мало деце. Средства која би се добијала од овог пореза сигурно би користила породицама са много деце.“ (Из књиге *Да двоје једно буду* – Илија Шугајев)

 И данас је као и некад, све окренуто против Христа. Такав поредак може без Бога и њихова деца свуда су и владају светом. Потпуно су га окупирали и само наизглед Хришћанина обезоружали. Али ми добро знамо да Хришћанин увек почиње од себе, он бива светлост свету.

 На нама је да се боримо, да своју децу приморавамо на свако добро, да учимо најпре себе и себе савладавамо, своје пороке и страсти, тако да нас сутрадан деца не доживе као лицемере који од њих захтевају нешто што сами не могу да испуне. Поживимо тако да остваримо свој циљ и смисао, а то је да заједничким напорима, заједно са својом децом, узрастамо до мере раста Христове висине и да тако сами себе и једни друге и сав живот свој Христу Богу предамо.

Манастир Пресвете Богородице Тројеручице

Мушвете

25. 7. 2024. год.

*др Соња Костић*